དོ།།སྟོང་པ་ཉིད་ཆོས་རྣམས་སོ།།དེ་བཞིན་དུ་མིག་གི་ཁམས་ཀྱང་གཞན་ལ།སྟོང་པ་ཉིད་ཀྱང་གཞན་མ་ཡིན།སྟོང་པ་ཉིད་ཀྱང་གཞན་ལ།མིག་གི་ཁམས་ཀྱང་གཞན་མ་ཡིན་ཏེ།མིག་གི་ཁམས་ཉིད་སྟོང་པ་ཉིད་དོ།།སྟོང་པ་ཉིད་མིག་གི་ཁམས་སོ།།དེ་བཞིན་དུ་ཡིད་ཀྱི་རྣམ་པར་ཤེས་པའི་ཁམས་ཀྱི་བར་ཡང་གཞན་ལ།སྟོང་པ་ཉིད་ཀྱང་གཞན་མ་ཡིན།སྟོང་པ་ཉིད་ཀྱང་གཞན་ལ།ཡིད་ཀྱི་རྣམ་པར་ཤེས་པའི་ཁམས་ཀྱི་བར་དུ་ཡང་གཞན་མ་ཡིན་ཏེ།ཡིད་ཀྱི་རྣམ་པར་ཤེས་པའི་ཁམས་ཉིད་སྟོང་པ་ཉིད་དོ།།སྟོང་པ་ཉིད་ཡིད་ཀྱི་རྣམ་པར་ཤེས་པའི་ཁམས་སོ་ཞེས་བྱ་བའི་བར་དུ་དེ་བཞིན་དུ་སྦྱར་རོ།།དེ་བཞིན་དུ་འཕགས་པའི་བདེན་པ་རྣམས་ཀྱང་གཞན་ལ།སྟོང་པ་ཉིད་ཀྱང་གཞན་མ་ཡིན།སྟོང་པ་ཉིད་ཀྱང་གཞན་ལ།འཕགས་པའི་བདེན་པ་རྣམས་ཀྱང་གཞན་མ་ཡིན་ཏེ།འཕགས་པའི་བདེན་པ་རྣམས་ཉིད་སྟོང་པ་ཉིད་དོ།།སྟོང་པ་ཉིད་འཕགས་པའི་བདེན་པ་རྣམས་སོ།།དེ་བཞིན་དུ་མ་རིག་པ་ཡང་གཞན་ལ།སྟོང་པ་ཉིད་ཀྱང་གཞན་མ་ཡིན།སྟོང་པ་ཉིད་ཀྱང་གཞན་ལ།མ་རིག་པ་ཡང་གཞན་མ་ཡིན་ཏེ།མ་རིག་པ་ཉིད་སྟོང་པ་ཉིད་དོ།།སྟོང་པ་ཉིད་མ་རིག་པའོ།།དེ་བཞིན་དུ་སྦྱར་ཏེ།རྒ་ཤིའི་བར་ཡང་གཞན་ལ།སྟོང་པ་ཉིད་ཀྱང་གཞན་མ་ཡིན།སྟོང་པ་ཉིད་ཀྱང་གཞན་ལ།རྒ་ཤིའི་བར་ཡང་གཞན་མ་ཡིན་ཏེ།རྒ་ཤི་ཉིད་སྟོང་པ་ཉིད་དོ།།སྟོང་པ་ཉིད་རྒ་ཤིའོ།།ཤ་ར་དྭ་ཏིའི་བུ་སྟོང་པ་ཉིད་གང་ཡིན་པ་དེ་ནི་མི་སྐྱེ་མི་འགག་ཅིང་།ཀུན་ནས་ཉོན་མོངས་པ་མ་ཡིན།རྣམ་པར་བྱང་བ་མ་ཡིན་ནོ།།དེ་ལ་ནི་འགྲིབ་པ་མེད་དོ།།འཕེལ་བ་མེད་དོ།།འདས་པ་མ་ཡིན།མ་འོངས་པ་མ་ཡིན།ད་ལྟར་བྱུང་བ་མ་ཡིན་ནོ།།དེ་ལ་ནི་གཟུགས་མེད་དོ།།ཚོར་བ་མེད་དོ།།འདུ་ཤེས་མེད་དོ།།འདུ་བྱེད་རྣམས་མེད་དོ།།རྣམ་པར་ཤེས་པ་མེད་དོ།།དེ་ལ་ནི་མིག་མེད་དོ།།རྣ་བ་མེད་དོ།།སྣ་མེད་དོ།།ལྕེ་མེད་དོ།ལུས་མེད་དོ།།ཡིད་མེད་དོ།།གཟུགས་རྣམས་མེད་དོ།།སྒྲ་རྣམས་མེད་དོ།།དྲི་རྣམས་མེད་དོ།།རོ་རྣམས་མེད་དོ།།རེག་རྣམས་མེད་དོ།།ཆོས་རྣམས་མེད་དོ།།དེ་ལ་ནི་མིག་གི་ཁམས་མེད་དོ།།གཟུགས་ཀྱི་ཁམས་མེད་དོ།།མིག་གི་རྣམ་པར་ཤེས་པའི་ཁམས་མེད་དོ།